送王賓察院提點成都府路刑獄
作者：張擴
朝代：宋

paragraphs: 三峽占地嶮，風濤漲高秋。
君還席未穩，忽理上水舟。
潭潭御史府，登用第一流。
持斧亦間遣，平反要分憂。
岷峨接家山，民瘼不待求。
身從日邊來，彈壓西南州。
風煙亂老眼，轉覺詩語遒。
平生補衮心，敢爲衣錦留。
賦歸摩刀環，趣覲瞻前旒。
會收巖壑姿，入綴鵷鷺遊。
誰云蜀道遠，笑却萬里愁。
灧澦漫如馬，莫作忠臣羞。